b'\n_START_ARTICLE_\nTuraida Borg\n_START_PARAGRAPH_\nTuraida Borg (lettisk: Turaidas pils) er en af de \xc3\xa6ldste middelalderlige borge i Letland som det stadig er muligt at bes\xc3\xb8ge. Borgen ligger p\xc3\xa5 floden Gaujas h\xc3\xb8jre bred p\xc3\xa5 byen Siguldas omr\xc3\xa5de. Borgen opf\xc3\xb8rtes i 1214 efter biskoppen af Riga, senere \xc3\xa6rkebiskoppen af Riga, nedbr\xc3\xa6ndte den liviske h\xc3\xb8vding Kaupos t\xc3\xb8mmerborg og opf\xc3\xb8rte dette i stedet. Turaida Borg anses for at v\xc3\xa6re den ark\xc3\xa6ologisk bedst udforskede middelalderlige borg i Baltikum. Borgen har status som statsligt ark\xc3\xa6ologisk og arkitektonisk mindesm\xc3\xa6rke, og h\xc3\xb8rer under b\xc3\xa5de Turaida Museumsreservat og Gauja Nationalpark._NEWLINE_I begyndelsen af 1900-tallet var Turaida Borg blot en borgruin, og man besluttede i 1924 at stille borgruinen under beskyttelse som v\xc3\xa6rende statsligt mindesm\xc3\xa6rke. Det var dog f\xc3\xb8rst i 1953, under den Lettiske Socialistiske Sovjetrepublik, at genopbygningsarbejdet kom i gang og gennem \xc3\xa5rene frem til 2000 blev Turaida genopbygget og restaureret til den borg, man i dag kan bes\xc3\xb8ge. Siden 1976 har borgen gennem 25 \xc3\xa5r v\xc3\xa6ret m\xc3\xa5l for ark\xc3\xa6ologiske unders\xc3\xb8gelser af lettiske ark\xc3\xa6olog, J\xc4\x81nis Graudonis.'